Danmark får et nyt nationalt demenssymbol



Den 10. maj får Danmark et nyt demenssymbol. Det viser, at man lever med demens og giver omverdenen bedre mulighed for at hjælpe og udvise tålmodighed. Symbolet er en **håndsrækning**. For det er lige netop det, man på den ene eller anden måde kan have brug for, når man har demens.

## Hvorfor er demensvenlighed vigtigt i detailhandel og supermarkeder?

At handle dagligvarer og andre indkøb er en af de ting, der kan være udfordrende for mennesker med demens. Det stadig at kunne mestre og føle sig tryg og velkommen i supermarkedet eller tøjbutikken spiller en stor rolle i forhold til oplevelsen af at leve et fortsat deltagende og værdifuldt liv, når man har fået demens.

## Hvad betyder demenssymbolet?

Håndsrækningen betyder, at en person lever med demens, og derfor kan have brug for lidt mere tid, tålmodighed og nogle gange en hjælpende hånd. Mennesker med demens bærer symbolet frivilligt.

## Hvordan kan jeg som servicemedarbejder møde demenssymbolet?

Symbolet kan bæres på forskellige måder. Mennesker med demens oplever meget forskellige behov for at signalere, at de har demens. Nogle vil gerne gå med et mere iøjnefaldende symbol, mens andre ønsker at det er mere diskret, og kan tages frem ved behov eller i særlige situationer, f.eks. en betalingssituation.

Derfor kan du også møde symbolet flere forskellige måder. Det kan være som en nål på tøjet, på et nøglekort omkring halsen på en person, på en nøglering, eller som klistermærke på et dankort, en pung eller lignende.

## Hvad skal jeg gøre, når jeg ser en person bære demenssymbolet?

Når du ser en person med demenssymbolet, og du fornemmer der er behov for hjælp, kan du hjælpe ved at huske på disse tre råd:

* **Tag kontakt** – mennesker med demens kan virke forvirrede og rækker måske ikke selv ud efter hjælp. Det gør en stor forskel, at de møder et smil og imødekommende adfærd, og at man fx italesætter at der ikke er nogle, der har travlt.
* **Tal tydeligt** – mennesker med demens kan have svært ved at finde ordene, så sæt tempoet ned og så stil ét spørgsmål ad gangen.
* **Vær tålmodig** – mennesker med demens kan lettere blive distraheret, og ord er ikke altid nok til at hjælpe på vej. Nogle kan pga. koordinationsvanskeligheder have svært ved at lægge varerne på båndet, eller huske hvor betalingskortet gemmer sig i pungen. Udvis tålmodighed, så de bevarer roen i situationen.

## Hvem står bag?

Folkebevægelsen for et Demensvenligt Danmark er sat i verden for at gøre det offentlige rum mere demensvenligt**.** Vi spiller alle en rolle i indsatsen, både som organisationer, institutioner og privatpersoner. Men det er Demensvenligt Danmark og nedenstående 12 organisationer, der står bag indsatsen og driver arbejdet med at kommunikere og etablere samarbejder med relevante kommuner, foreninger og erhvervsliv.



Symbolet er udviklet som en del af indsatsen ’*Bedre hjælp til mennesker med demens i det offentlige rum’*, som retter sig mod den enkeltes mulighed for at indgå i lokalsamfundet og i fællesskabet - også efter, at man har fået en demensdiagnose. Symbolet skal øge trygheden ved at bevæge sig i det offentlige rum, og samtidigt gøre det nemmere for andre at vise ekstra hensyn eller hjælpe til, hvis en person med demens har brug for en håndsrækning.

Vi håber, at I vil tage del i indsatsen ved at være opmærksomme på demenssymbolet.

Folkebevægelsen for et Demensvenligt Danmark